Hair Peace Salon

«Hair Peace Salon» () — брыт-поп і  гурт з Мінска, адзін з галоўных беларускіх прадстаўнікоў брытанскага інды-рока. Яго музыка вылучаецца ў большасці англамоўнай лірыкай з эмацыйнай падачай і рэзкімі перападамі настрою ў спевах. Гурт быў заснаваны ў 1998 годзе і выдаў поўнафарматны альбом «Gentleman», а таксама з тузін сінглаў і EP. У сярэдзіне 2013 года музыкі прыпынілі супрацоўніцтва і некаторыя людзі з апошняга складу гурту, уключаючы франтмена і сузаснавальніка Алега Вяля, які лічыцца адным з найлепшых рок-выканаўцаў у Беларусі, сфарміравалі беларускамоўны рок-гурт «Bristeil», за якім у 2017 годзе з’явілася нараджэнне сольнага электроннага праекта музыкі «Helaiv».

 Гісторыя 

 Раннія гады (1998—2001) 
Алег Вяль пачаў марыць граць музыку яшчэ ў 1996 годзе. На наступны год яго брат набыў для свайго гурта ўдарную ўстаноўку, і гэта стала першай матэрыяльнай падставай для пачатку. Алег хацеў далучыцца да музычнага калектыву брата, але яго не ўзялі, бо той яшчэ не граў ні на якім музычным інструменце. У 1998 годзе будучы вакаліст-гітарыст збірае двух школьных таварышаў, басіста Максіма Дзевічэнскага і барабаншчыка Аляксандра Вашчылу, у гурт. Усе жадалі граць музыку як натхнёную музычнымі гуртамі агульных сяброў, такімі як «Jitters», так і вядомымі на ўвесь свет, такімі як «Nirvana», «Radiohead», «Pearl Jam». Першыя гады хлопцы толькі вучыліся граць і эксперыментавалі з новымі ідэямі і метадамі напісання твораў.

 Першыя рэлізы (2002—2006) 
Упершыню назва «Hair Peace Salon» афіцыйна прагучала са сцэны мінскага клуба «База» 22 лютага 2002 года на канцэрце-трыб’юце Курта Кабэйна і гурта «Nirvana». Імпрэза была прысвечана дню нараджэння музыканта, і на ёй «Hair Peace Salon» адыграў некалькі песень. На той момант гурт складаўся з трох чалавек: Алега, Максіма і Аляксандра, — але апошні ў тым жа годзе пакідае гурт і яго наступнікам становіцца Артур Лучкоў.

Неўзабаве склад узмацняе сола-гітарыст Вадзім Дубіна. Такім чынам, гурт на 2003 год збірае класічны склад рок-ансабля з чатырох чалавек: рытм-гітара, сола-гітара, бас-гітара, барабаны. У сакавіку «Hair Peace Salon» прымаюць удзел у «» ў Мінску. У рэкламных мэтах гурт запісвае першы сінгл «Next Level», які складаўся з дзвюх песень, і ён выходзіць у пачатку 2004 года.

У чэрвені 2004 года «Hair Peace Salon» разам з «Jitters» прымае ўдзел у міжнародным фестывалі «Piirideta Muusika» (), які праходзіў у горадзе Нарва (Эстонія). У тыя гады Артур Лучкоў і Алег Вяль таксама гралі ў брыт-рок гурце «Jitters», дзе за бас-гітарай спяваў Канстанцін Карман, да таго ж абодва англамоўныя музычныя калектывы часта выступалі разам на зборных канцэртах і сумесна ездзілі па фестывалях, так што музыкі добра ведалі адзін аднаго. Калектыў робіць крокі на грандж-сцэну, актыўна граючы на мінскіх клубных пляцоўках на працягу 2002—2004 гадоў.

У 2005 годзе па сямейных абставінах з гурта выходзіць Вадзім Дубіна. Праз чатыры месяцы пасля доўгіх пошукаў і эксперыментаў на яго месца прыходзіць гітарыст Вадзім Ісаеў з Жодзіна, знаёмства з якім адбываецца праз «Музыкальную газету» і прыход якога робіць калектыў больш згуртаваным і цэласным. У ліпені гурт удзельнічае ў польскім фестывалі «Басовішча-2005», у снежні — у «Рок-коле-2005» (Полацк).

Наступны рэкламны CD гурта з’яўляецца ў свет у тым жа 2005 годзе. Кружэлка ўключыла ў сябе EP «Hover» з аднайменным загалоўным сінглам, а сама кампазіцыя «Hover» трапіла ў брытанскі зборнік альтэрнатыўнага рока «Spotlight On» выдавецтва «Matchbox Recordings», выхад якога датуецца 14 лістапада 2005 года. У кастрычніку Алег Вяль па пэўных тэхнічных прычынах і каб больш часу ўдзяляць свайму гурту спыняе супрацоўніцтва з «Jitters», дзе ён паралельна граў на гітары і быў бэк-вакалістам. Пад новы 2005 год склад пашырыў клавішнік-вакаліст Андрэй Козік са стылістычна блізкага «Hair Peace Salon» гурта «Rosary», але ў сукупнасці ён пайграў супольна каля паўгода.

Пад канец вясны 2006 года Артур Лучкоў таксама вызваліўся ад пабочных абавязкаў у «Jitters», а сам год гурт правёў на сцэне і, акрамя канцэртаў па Беларусі, прыняў удзел у замежных фестывалях «» (Тыхы), «» (Сувалкі), «» (Алецка). Да таго ж музыканты з’явіліся на супольным канцэрце з удзелам «Neuro Dubel», «Крама», «N.R.M.», «Indiga» і шэрагу іншых знакамітых беларускіх рок-калектываў у падтрымку выпуску серыі зборнікаў «Песьні свабоды», які адбыўся на плошчы Бангалор 25 жніўня 2006 года.

 Gipsy і In Tune (2007—2009) 
2007 год стаў годам выпуску другога сінгла, які разам з канцэртна-спаборніцкай актыўнасцю за гэты час прынясе намінацыю ў катэгорыі «Прарыў года» на цырымоніі «Рок-каранацыя-2007» у наступным лютым.

Гурт выйграе майскі трэцьфінал па галасаванні гледачоў, вынікі якога зацвердзіў гітарыст-педагог Уладзімір Угольнік, і сам фінал конкурсу «ИдиНаРок» у чэрвені з прызам запісаць песню на прафесійнай музычнай студыі. Хлопцы граюць на вялікіх пляцоўках падчас святкавання Дню горада Мінска і на фестывалі «Амбасовішча», які быў праведзены амбасадай ЗША ў Беларусі ў верасні, і толькі з-за махінацый з падлікам галасоў спыняюцца ў паўфінале міжнароднага конкурсу «Global Battle of the Bands», у якім яны ўдзельнічалі на працягу другой часткі 2007 года.

Пасля спроб пайграць разам з сесійнымі клавішнікамі, у тым ліку на сцэне падчас імпрэзы «Акустыка вясны» ў сакавіку, пад канец 2007 года колькасць афіцыйных удзельнікаў гурта павялічваецца, бо Канстанцін Карман прыпыняе існаванне свайго гурта «Jitters» і далучаецца да «Hair Peace Salon» на пастаяннай аснове. У гурце ўжо быў свой басіст, а паколькі Канстанцін Карман нядаўна купіў сінтэзатар «» падчас дзелавой паездкі ў Шатландыю, то ён стаў клавішнікам, які спявае вакальныя партыі, а таксама складае спевы. 28 кастрычніка 2007 года EP «Gipsy» быў выдадзены ў свет. Новае аблічча гурта было паказана на канцэртнай прэзентацыі рэліза, падтрыманай выступленнямі «Open Space» і некаторых іншых музыкаў — сябраў гурта, 18 лістапада 2007 года.

25 лістапада 2007 года для прасоўвання новага супрацоўніцтва на лэйбле «West Records» быў выдадзены спліт-альбом «Split Before, Together Now». На CD трапілі EP «Gypsy» «Hair Peace Salon» і «Pick Me Up» «Jitters» з арыгінальным афармленнем вокладкі, на якую былі змешчаны два звязаныя шнуркамі дзіцячыя чаравікі як сімвал таго, што раней было два гурты, але з гэтага часу яны аб’яднаны. «Хлопцы з „HPS“ заўсёды захапляліся творчасцю не вельмі вядомай, але ўлюбёнай у пэўных колах каманды „Jitters“. А сёння яны дагналі іх у майстэрстве, сталі побач і ў чымсьці нават абышлі», — крытык Алена Сабалеўская з «Музыкальнай газеты» падсумавала жыццёвы шлях гуртоў у сваім аглядзе на дыск.

У дадатак да рэгулярных канцэртаў, а іх было дадзена ў 2007 годзе каля трыццаці, музыкі паспяхова ўдзельнічалі ў розных музычных конкурсах, такіх як «Музычны плэй-оф» (паўфіналісты), «Залатая акустыка» (пераможцы), «Рок-спарынг» (уладальнікі прыза на запіс на студыі). Па выніках апошняга конкурсу пад канец 2007 года Алена «Aresha» Сабалеўская з партала «LiveSound.by» прадказала, што пра музыкаў гурта, які, на думку Сяргея Ясючэні, дырэктара «West Records», выбіўся ў трэнды, «будуць пісаць усё радзей і радзей, таму што пісалі пра іх вельмі шмат».

Афіцыйнае відэа да аднайменнага вядучага сінгла EP «Hover», у якім быў прадстаўлены новы выгляд гурта з Канстанцінам Карманам, было знята рэжысёрам Анатолем Вечарам у лютым 2008 года, і гатовы ролік 16 сакавіка быў паказаны па тэлебачанню ў праграме «Pro движение+». Падчас першай частцы 2008 года на студыі «OSMOS» быў запісаны і новы сінгл «Stand The Rain» — прыз пераможцам музычнага конкурсу «ИдиНаРок». У сакавіку гурт выступіў у перадачы «Музычны партал» Першага Нацыянальнага канала Беларускага радыё, дзе сыграў яшчэ не выдадзеныя песні: «Stand The Rain», «Ice Age», «Borderline».

У той жа час Вадзім Ісаеў пакідае гурт. Гэта сталася ўдарам, бо адбылося падчас сесій запісу новага міні-дыска, і хаця каманда спрабавала знайсці новага сола-гітарыста, але гэтага не ўдалося. Нягледзячы на акалічнасці, квартэт, які застаўся, не пажадаў ні марудзіць з тэмпам запісу новых твораў, ні змяншаць колькасць жывых выступленняў. Прэзентацыя новага EP «In Tune» была зладжана ў дзень яго выпуску 1 лістапада 2008 года ў клубе «Bronx» з удзелам Вадзіма Ісава пры падтрымцы фальклорнага гурту «Akana-NHS» з Ірэнай Катвіцкай і Русяй. Гэты дыск быў запоўнены чатырма песнямі, уключая бонусную «Stand The Rain», якая ўжо выдавалася на сінгле.

Як пераможца адборачных тураў разам з «Open Space» у студзені 2009 года гурт сыграў на мясцовым фінале фестывалю «Bandscan», заключная частка якога павінна была прайсці ў Швецыі, але «Hair Peace Salon» заняў толькі другое месца. Музычнае відэа на песню «In Tune» было знята ў лютым, а сам завершаны кліп быў паказаны публіцы ў снежні таго ж года. У вясновы час Артур Лучкоў пакідае гурт у выніку рознагалоссяў у «Hair Peace Salon», але пасля кароткіх пошукаў Аляксей Кузняцоў, былы ўдзельнік «Prophetic Dream», «Iris7» і некаторых іншых гуртоў, займае яго месца. У ходзе наступнага перыяду года «Hair Peace Salon» актыўна працаваў у студыі над новымі музычнымі творамі, узбагачаў досвед падачы сваіх акустычнай і рокавай праграм, часта, як і ў мінулыя гады, ладзіў канцэрты разам з паплечнікамі, таксама прадстаўнікамі брытанскай хвалі, «Open Space» ды іншымі.

Перамога ў адборы за месца ў зборніку грамадскай кампаніі «Будзьма беларусамі!» і «Еўрапейскага радыё для Беларусі» «Budzma The Best Rock / Budzma The Best Rock/New» па часе супала з удзелам у праекце «Тузін. Перазагрузка» вэб-партала «Тузін Гітоў» і «Будзьма беларусамі!», дзеля чаго гурт пераспяваў сваю песню «Ice Age» на беларускай мове, лірыку да якой паэтычна пераклаў літаратар Віталь Воранаў, і гэта стала першым спевам хлопцаў па-беларуску. Прыметны трэк пад назвай «Студзень» трапіў на CD-кампіляцыю праекта, якая была выпушчана ў свет у снежні 2009 года. У жніўні 2009 года гурт атрымаў перамогу ў нацыянальным адборы, арганізаваным «Будзьма беларусамі!», і з’ездзіў у Чарнігаў (Украіна) на фестываль «Be Free», каб прадставіць тую версію спева на роднай мове.

У канцы 2009 года гурт абнавіў афіцыйны сайт, дызайн якога распрацавала Паліна Пастушэнка, рэжысёр апошняга кліпа «In Tune». У снежні 2009 года Аляксей Кузняцоў пакінуў гурт (пазней Алег Вяль скажа, што адыход музыкі адбыўся з-за таго, што яны не гралі з гэтым бубначом добра ў гармоніі), і ўжо ў наступныя месяцы Уладзімір Агаян, прыхільнік гурту, які выйграў кастынг, стаў яго пераемнікам. Такім складам Вяль, Дзевічэнскі, Карман і Агаян учатырох пачалі працу над поўнафарматным альбомам.

 Gentleman (2010—2012) 

У першыя некалькі месяцаў 2010 года гурт прымае ўдзел у адкрытым музычным фестывалі «Graffiti Open Music Fest», паспяхова праходзячы яго раунды, а таксама дабіраецца да рэгіянальнага фіналу конкурсу «Рок-ноч». Першы сінгл пад назвай «Happy For A While» з будучага поўнафарматнага альбома быў выпушчаны 5 красавіка 2010 года спачатку на кітайскі рынак з адметнай вокладкай, каб падтрымаць падпісанне новага бубнача, у той час як яго сусветны выхад адбыўся на пяць дзён пазней. Гэты рэліз азначыў музычны зрух гурту ў бок паўэр-попа, а альбом з новымі спевамі павінен быў выйсці наступнай восенню. Новыя песні з сінгла, як і зменены дрэс-код музыкаў, былі прадстаўлены 10 красавіка ў клубе «Broadway» у рамках прэм’ернага шоу разам з «Drum Ecstasy», «Кассиопея», «The Stampletons» ды іншымі.

У верасні 2010 года гурт робіць двайны рэліз: выхад новага рок-н-рольнага інтэрнэт-сінгла «Rolz'n'Rulz» быў падтрыманы эксперыментальным EP рэміксаў «HPS Remixed», на які трапілі шэсць песень з дзвюх апошніх сінглаў у транс, драм-н-бэйс, даўнтэмпа ды іншых стылёвых апрацоўках ад шэрага дыджэяў мінскай электроннай сцэны. Віктар Сямашка як вядоўца «Беларускага Радыё Рацыя» прызнаў эксперымент паспяховым. 3 снежня 2010 года гурт даў анлайн-канцэрт на «TUT.BY», дзе выканаў у тым ліку некалькі песень з гэтых новых сінглаў.

У прэс-рэлізе ў падтрымку сінгла і EP было адзначана, што праца над будучым дэбютным альбомам будзе завершана ў пачатку зімы 2010 года. Тым не менш, на працягу 2011 года гурт працягнуў трымаць фокус на запісе твораў да альбома, што абмежавала колькасць канцэртаў. Першапачаткова на дыску планавалася выдаць адзінаццаць спеваў; асноўнымі ў ім павінны былі стаць тэмы высакароднасці, шчодрасці, сілы духу, прагі да жыцця з крыхой дзівацтваў і самаіроніі. Разам з заканчэннем працы над музычным бокам кружэлкі ў канцы 2011 года пачаліся пошукі «сапраўднага мастака», які намаляваў бы яго вокладку.

18 сакавіка 2012 года гурт зрабіў афіцыйны анонс свайго поўнафарматнага альбома ў кароткім відэа. Музычныя творы за апошнія тры гады былі аб’яднаны ў альбом «Gentleman»; гэты рэліз стаў даступны для прыхільнікаў на афіцыйным сайце з 21 сакавіка 2012 года бясплатна з магчымасцю . Нягледзячы на папярэднюю аб’яву, толькі 10 трэкаў з’явіліся ў фінальнай версіі: адзін прышлося выдаліць. На пярэдняй вокладцы і для аздаблення буклета CD былі выкарыстаны афорты Сяргея Балянка, беларускага мастака.

Альбом атрымаў у асноўным станоўчую крытыку: «добрая, грунтоўная, прадуманая і гожая праца. Ну і асобны рэспект афармленню», «яны маюць усё, што трэба — выдатныя галасы, неблагую лірыку, хвацкі гук, бездакорнае выкананне, пісьменную падачу», «„Rolz’n'Rulz“ чапляе», «гэты калектыў і знаходзіцца якраз ці не за ўсіх бліжэй да стандартнай еўрапейскай традыцыі сумяшчэння рокавага інструментарыя з дастаткова папсовай мелодыкай», «меладычныя і меланхалічныя песні, прыгожыя гітары і распазнавальны высокі вакал Алега Вяля», «зачараванне „HPS“ не толькі ў стылістычнай вытрыманасці, не толькі ў бездакорна якаснай аранжыровачнай і кампазітарскай працы, але і ў безумоўнай арганічнасці», «шматгалоссе, што часам прымушае ўспомніць ліверпульскую чацвёрку, надае гучанню паветранасць і адчуванне буйнога мазка». У той жа час аглядальнікі пакрытыкавалі калектыў за адсутнасць яркасці і арыгінальнасці, таму што запіс чуўся, як звычайны альбом брытанскай хвалі, ды за бруднаватае гаражнае гучанне. «Вельмі слаўная праца, дзе адчуваецца індывідуальнасць», як было адзначана ў аглядзе года «Тузін Гітоў», была абрана ў некалькі топаў беларускіх альбомаў, выпушчаных у той час, а яе першы трэк «Borderline» быў выбраны ў топ лепшых сучасных беларускіх песень партала «».

Пасля выпуску альбома была зроблена замена ў гурце: новы бубнач Аляксандр Сцяпановіч быў знойдзены ў пачатку жніўня замест Уладзіміра Агаяна, які пакінуў склад. У сувязі з пошукамі барабаншчыка буйное шоу да выхаду плыты «Gentleman» было адкладзена да 11 кастрычніка 2012 года. У гэты дзень «Hair Peace Salon» адыграў сольны канцэрт на адной з самых папулярных пляцовак Мінска, у клубе «RE:PUBLIC». Падчас яго гурт выканаў песні з альбома, творы мінулых гадоў і некалькі кавер-версій сваіх жа песень на беларускай мове, а таксама прэзентаваў цалкам новы спеў-дуэт з Ірэнай Катвіцкай, вакалісткай этнічных джазавых калектываў «Akana-NHS» і «Kazalpin» — «Гарэла Сасна», праца над запісам якога распачалася яшчэ ў 2010 годзе.

 Распад (2013) 
У наступныя паўгады альбом быў падтрыманы шэрагам дадатковых шоу як у акустычным, так і ў рокавым фарматах. На сваім трэцім выступленні на штогадовай імпрэзе «Акустыка вясны», якое адбылося ў сакавіку 2013 года, гурт даў паслухаць са сцэны свой свежы матэрыял, які пазней будзе афіцыйна выдадзены ўжо іншым калектывам Алега Вяля «Bristeil» на сінгле «Cyruĺnia Svietu»: новую песню на беларускай мове «Nieba Abraz» і хіт амерыканскай спявачкі Ланы Дэль Рэй «», які будзе пераспяваны па-беларуску і стане яго адзінай такой кавер-версіяй.

Гурт атрымлівае намінацыю ў катэгорыі «Дэбют года» на музычнай прэміі «Rock Profi» за альбом «Gentleman». Апошняе на той момант шоу на радзіме было адыграна 19 мая 2013 года, калі музыканты далі сумесны канцэрт з «Open Space» у мінскім рок-клубе «TNT». У пачатку лета яны былі згаданы сярод канкурсантаў за права зграць на «Басовішча-2013», але не былі адабраны. Тым не менш, у канцы жніўня яны разам з гуртамі «The Toobes» і «Dzieciuki» ўсё ж такі былі запрошаны прадставіць Беларусь у Польшчы на фестывалі «Cieszanów Rock Festiwal 2013».

Атрымаўшы некаторы досвед ігры дуэтам «VS ½ HPS» вясной 2013 года, Алег Вяль і Аляксандр Сцепановіч разам з двума іншымі музыкантамі ў выніку бяздзейнасці «Hair Peace Salon» восенню стварылі новы беларускамоўны рок-гурт «Bristeil». Гурт «Hair Peace Salon» ніколі не заяўляў пра свой распад, але з 2013 года калектыў не выпускаў новых песень у свет.

Сяргей Будкін, аўтар «Будзьма беларусамі!» і рэдактар «Тузін Гітоў», у 2014 годзе паспачуваў гурту, музыкі якога пасля прэзентацыі альбома «апынуліся ў няпэўным стане», бо ён «меў усё, акрамя хіба што шанцавання». Алег Клімаў, карэспандэнт газеты «Культура», рэфлектаваў наконт заняпаду гурта: «шчыра шкада папярэдніх каманд Алега, што згінулі заўчасна», у 2017 годзе, выказваючы думку, што Алег Вяль не дацярпеў да таго моманту, каб яго дзецішча «трывала ўмацавалася на клубнай канцэртнай сцэне».

 Стыль 
Музыканты «Hair Peace Salon», што пачыналі на рубяжы тысячагоддзяў у якасці гурту альтэрнатыўнага рока, праз перыяд інды-рок-, брыт-рок- і брыт-поп-рэпертуару 2000-х, у 2010-я сталі найбольш вядомыя як выканаўцы англамоўнага паўэр-попа. Спевы «Hair Peace Salon», як уважаюць музычныя крытыкі, у асноўным напоўнены сумнымі і трагічнымі матывамі, але ні адзін з іх твораў не выбіваецца за рамкі брытанскага рока. Музыка гурта выклікае эмоцыі суму, суперажывання, так што праца артыстаў падыходзіць пад вызначэнне брыт-рока, дзе часта прысутнічае дэпрэсіўны настрой. «Нячаста можна ўбачыць, як „Hair Peace Salon“ строіць кепікі, а яшчэ радзей — як народ пад іх трагічную музыку адрываецца», — сведчыла Алена «Aresha» Сабалеўская, канцэртны аглядальнік «LiveSound.by», ў 2007 годзе. Тым не менш, пасля выхаду альбома «Gentleman» у 2012 годзе Алег Клімаў як калумніст «СБ. Беларусь сегодня» канстатаваў, што «гурт, які спачатку выконваў сумненькі інды-рок, дадаў агрэсіўнасці, нервовасці ў кампазіцыі, і зараз пад іх можна не толькі пазяхаць, але і адрывацца на танцполе».

Вольга Самусік, супрацоўніца «Музыкальнай газеты», апавядала на старонках выдання пра выступленне гурта на «Басовішчы-2005», ладна ацаніўшы яго «прыгожы брыт-рок»: «Адчувальная прэтэнзія на заходнее гучанне. Граюць хлопцы проста ачмурэць. „Басовішча“ — гэта ўжо не іх узровень. Не разумеем, навошта яны марнуюць тут свой музычны час, ім трэба пакараць еўрапейскія вышыні… „Hair Peace Salon“ — добры гурт, асабліва для тых, хто з’яўляецца сапраўдным брыт-рокерам-поперам». Па выніках вераснёвага канцэрта ў 2006 годзе аглядальнік «Музыкальнай газеты» Слэп пісаў: «Склалася ўражанне, што гэтай музыцы ўжо цесна ў маленькім клубным памяшканні. Па напале эмоцый, якасці матэрыялу ды яго выканання было відавочна, што хлопцам ужо час выходзіць на вялікія пляцоўкі да вялікай аўдыторыі». У справаздачы з невялікага клубнага канцэрта ад прома-групы «LiveSound.by» у пачатку красавіка 2008 года Дар’я «misty» Іванкова апавядала пра душэўна блізкіх да суайчыннікаў хлопцаў, якія «сталі зусім еўрапейскімі» і якія нават для вузкага кола людзей гралі, як «быццам для стадыёна». На наступны год Андрэй Чарніцкі, заснавальнік «LiveSound.by», у артыкуле пра студзеньскі трыб’ют «U2» залічыў брыт-рок калектыў у шэраг гуртоў, якія «заслужана занялі сваё месца ў сталічным мэйнстрыме», а Сяргей «SB» Будкін у 2010 годзе згадаў гурт сярод «моцных сераднякоў беларускага рока».

Пасля наведання аднаго з сумесных канцэртаў беларускіх брыт-рокераў восенню 2007 года Кацярына «Fobia_L» Асіпчык з «LiveSound.by» станоўча ахарактарызавала якасць гуку і своеасаблівасць стылю «англійскіх спадароў», як назвала гурт Маша «СкаZка» Сказка адтуль жа, і выказала рэспект артыстам за знешні выгляд і музыку, адпаведныя брытанскай хвалі. Пасля праслухоўвання «сапраўднай брыт-поп» праграмы «Hair Peace Salon» на канцэрце ў Ліцэі БДУ ў лістападзе 2007 года ў карэспандэнта «LiveSound.by» Вікі «Кактус» Нарко стварылася ўражанне, што выступаў «не беларускі гурт, а вялікабрытанскія музыкі вельмі добрага ўзроўню». Спявак Дзмітрый Калдун як эксперт партала «Тузін Гітоў» на прыкладзе кавера «Студзень» вылучаў амерыканскую мелодыку і якасць гуку гурта. Вольга Зінгер са слуцкай газеты «Iнфа-Кур’ер» у сваім рэпартажы з выступлення «Hair Peace Salon» у 2013 годзе засведчыла, што выкананая ім праграма дазваляе прыняць думку музычных крытыкаў наконт самага брытанскага гурта Беларусі, адзначыўшы яго «відавочна высокі ўзровень».

У рэцэнзіі на сінгл 2005 года «Hover» Алег «О’К» Клімаў з «Музыкальнай газеты» апісваў музыку «Hair Peace Salon» як «гітарны рок на англійскай мове, багаты па думцы, эфектны, які адсылае цябе да прог-музыкі (гэта як калі б брыт-рокеры ўскладніліся з нейкага ражна)… выдатны вакал. З аранжыровачнымі эмоцыямі, як і „ўхвалена“ ў такога роду музыцы, — бедна». У цэлым гучанне калектыву параўноўваецца з творчасцю «Jitters», гурта брытанскага рока, усе ўдзельнікі якога падзялялі гэтую стылістычную блізкасць; як адзначаў сам галоўны рэдактар газеты пасля праслухоўвання прома-дыскаў 2005 года абодвух, «Пра „Jitters“ можна напісаць усё тое, што напісана пра „HPS“. Можа, „жітэрсы“ крыху больш рэзкія. А палова складу „Jitters“ і зусім грае ў „Hair Peace Salon“… ці наадварот». «Далей „Jitters“ — амаль нічога не змянілася — ратацыя „Hair Peace Salon“ на 50 %», — адзначыў галоўны рэдактар сайта «tvordom.com» Янка Бусел па выніках годных і роўных выступленняў абодвух гуртоў запар у рамках вечарыны брытанскага року ў сакавіку 2005 года і дадаў, што вакал «Hair Peace Salon» «бясспрэчна захапляе». СЛЭП як канцэртны аглядальнік музычнага партала «Xlam.by» паўтарыў думку абадвух, бо «ад перамены месцаў складнікаў сума не змяняецца». «Цудоўна згуртаваным блокам выглядалі і слухаліся „Hair Peace Salon“ і „Jitters“», — пісала W. для «Музыкальнай газеты» ў справаздачы з вясновага трыб’юта «Depeche Mode» у 2006 годзе, вылучыўшы «якасны брыт-рок», але і заўважыўшы, што «агульнанароднае прызнанне наўрад ці здарыцца», бо менталітэт іх суайчыннікаў «не пад тое заточаны», што адлюстравала і падобную выснову журналіста «Белорусской деловой газеты» Паўла Свярдлова.

Як паведамляла Алена «Aresha» Сабалеўская праз «LiveSound.by» ды «Музыкальную газету», са з’яўленнем у 2007 годзе за сінтэзатарам Канстанціна Кармана гурт стаў граць па-новаму, дзесьці можна было правесці паралель з гуртом «Без Билета», а агульнае гучанне стала яшчэ больш глыбокім, рамантычным і насычаным. Праслухаўшы альбом «Split Before, Together Now», яна ж яшчэ раз безумоўна прыпісала творчасць «мінскіх пабрацімаў гурта „Coldplay“», як пісаў і карэспандэнт «Музыкальнай газеты» Сяргей Будкін у 2005 годзе, да брытанскай рок-сцэны, таму што «гурты, якія адносяць да брыт-попа („“, „Radiohead“, „“, „“, „Coldplay“) маюць шмат агульнага, іх пазнаюць, такім чынам, да чагосьці аднаго іх можна прыпісаць… У „салонаў“ ёсць штосьці ў гучанні, блізкае ўсім гэтым калектывам, са сваімі асаблівасцямі, вядома, але распазнавальнае дакладна гэтак жа».

Музыку «Hair Peace Salon» у рэцэнзіі гэтага жа альбома Таццяна Заміроўская са штотыднёвіка «БелГазета» апісала словамі: «брыт-рок з галавакружнымі перапляценнямі гармоній а-ля „The Mars Volta“, тэхнічнымі гітарнымі арпеджыа а-ля „“ і неўратычныя-пачуццёвымі інтанацыямі а-ля „“… Сякія-такія мелодыі „HPS“ незразумелым чынам нагадваюць новы альбом „Radiohead“ (які выйшаў пасля таго, як матэрыял гэтага дыска быў запісаны!)». Яшчэ раз яна параўнала беларусаў з «Radiohead» у 2009 годзе. Юлія «Ju» Тынявіцкая для «xlam.by» па прыездзе з «Басовішча-2005» таксама пісала пра арыентацыю «вельмі цікавага гурту» на «„Radiohead“ і кампанію»; у тым годзе калектыў, як адзначыла WASP для «Музыкальнай газеты», «выразна вытрымаў стыль, па-туманна-альбіёнаўскі», адыграўшы на вечары, прысвечаным творчасці «Radiohead».

Супрацоўнікі «Еўрапейскага радыё для Беларусі» ў 2010 годзе адзначалі, што ў эфіры гурт часта блытаюць з «Open Space». Аўтары «LiveSound.by» знайшлі падабенства з «Naka» пасля сумеснага канцэрта ў маі 2008 года.

Дыск «In Tune» 2008 года азначаўся SLAP для «Тузіна Гітоў» як «меладычная, рамантычная і напоўненая светлым сумам, але дужа рытмічна збітая поп-музыка», а канцэртная праграма «Gentleman» асвятлялася Сяргеем Будкіным, музычным аглядальнікам «Будзьма беларусамі!», ужо як «меладычная рок-музыка». Эксперт «Тузіна Гітоў» Севярын Квяткоўскі аднойчы выклаў думку, што музыка гурта нагадвае яму «» і Пола Мак-Картні ў сучаснай брыт-поп стылістыцы. Аляксандр Філімонаў, аўтар «Lenta.ru», у 2013 годзе, падсумаваўшы думкі ўсіх крытыкаў, канстатаваў, што гурт «дэманструе беражлівыя адносіны да спадчыны пост-рока, брыт-попа, паўэр-попа».

На пытанне Вольгі Асокінай з «Бабруйскага кур’ера» пра што іх песні, Канстанцін Карман у 2012 годзе адказаў так: «Гэта вынаходства ўласнай рэальнасці. Мы закранаем вечныя тэмы, якія заўсёды будуць актуальныя».

 Ацэнкі 
Калегі музыкантаў, прадстаўнікі грандж-сцены з гурта «Caravan», на пытанне «Музыкальнай газеты» пра каманды, якія ім даспадобы, у другім студзеньскім нумары 2005 года вылучылі «выдатныя калектывы» «Hair Peace Salon» і «Jitters», таму што «яны граюць арыгінальную музыку». Віталь Артыст, франтмен «Без Билета», таксама пахваліў абедзве каманды ў 2006 годзе: «Я вельмі рады, што давялося прадстаўляць нашу краіну з такімі гуртамі, як „Jitters“ і „Hair Peace Salon“. У Алеццы мы па-сапраўднаму „запалілі“. З гэтага часу там будуць больш паважаць беларусаў». Ён жа ў 2010 годзе праз «СБ. Беларусь сегодня» яшчэ раз прарэкламаваў «таленавіты праект» «HPS».

Яўген Змушко, вакаліст гурта «Мутнаевока», у 2007 годзе ў «Музыкальнай газеце» вылучыў «Hair Peace Salon» сярод гуртоў, уклініцца ў шэраг якіх ён бы хацеў. Аляксей Бразгаўка, франтмен гранж-гурта «Karavan», адзначаў для «Музыкальнай газеты», што з гуртом «Hair Peace Salon» граць заўсёды прыемна. Гурт «Дзецідзяцей» шанаваў «Hair Peace Salon», бо ён грае «добрую музыку». Артур Шустоўскі, франтмен гурту «», характарызаваў сваіх супернікаў па «Global Battle Of The Bands» як «цікавы, прафесійны, моцны калектыў».

«Што „Hair Peace Salon“ — музыка не для мас, вядома ўжо даўно», — пісала пра гурт у 2007 годзе Алена Сабалеўская з «Музыкальнай газеты», сцвердзіўшы меркаванне Алега «О’К» Клімава, выказанае за два гады да таго. Пасля наведання вясновага грандж-сэйшна 2006 года Ганна Сівакова з «Музыкальнай газеты» абрысавала выступ гурта так: «Незвычайна прыгожая, філасофская, эмацыйная музыка. Шкада, не для ўсіх прымальная». «LiveSound.by» апісаў артыстызм «Hair Peace Salon» на фоне сумеснага канцэрта «British Lovers» з «Open Space» у чэрвені таго ж года амаль аднолькавым чынам: «Творчасць не для ўсіх, у нейкай меры арыстакратычная, якае не прэтэндуе на масавасць».

«Перад намі наглядны прыклад таго, як калектыў дамагаецца поспеху і вядомасці праз творчасць», — пісала Алена «Aresha» Сабалеўская з «LiveSound.by». Культуролаг Максім Жбанкоў у аналізе 2008 года для Беларусі заключыў, што выйгрышнае становішча занялі артысты «без відавочнай палітычнай прапіскі», да якіх аднёс і «Hair Peace Salon», прадстаўніка «новай гітарнай хвалі». У запісцы са зборнага канцэрту-паніхіды па Курту Кабэйну ўвесну 2006 года Ганна Сівакова з «Музыкальнай газеты» назвала фаварытам «Hair Peace Salon», які «ўвёў усіх у транс сваёй жывой, эмацыянальнай псіхадэлікай». «Нягледзячы на багацце каманд, якія граюць у стылі брыт-рок, гэты музычны напрамак у нашай краіне доўгі час заставаўся ў цяні. І вось здарыўся прарыў», — сустракаў выхад дыска «Split Before, Together Now» Андрэй «duckling» Чарніцкі. Камітэт карэспандэнтаў «Еўрапейскага радыё для Беларусі» на чале з Машай Яр пры справаздачы з фэсту «Be Free» ў 2009 годзе паведаміў пра «прыгожыя мелодыі і гарманічныя хады» гурта, які прывёз «песні, падобныя на песні».

Заснавальнік сайта «Ultra-music.com» Віталь Радзівонаў у сваім запісе з фэсту «Жывы Гук ON-line» летам 2009 года папракнуў гурт за нуднасць канцэртнай праграмы, паставіў яму ў прыклад гурт «The Toobes», але ўжо праз год як член журы «Graffiti Open Music Fest» засведчыў прагрэс «дарослага і вядомага» калектыву, выступленне якога спадабалася.

Па ўражаннях ад жывых выступленняў гурта карэспандэнты «xlam.by» і «Музыкальнай газеты» Юлія «Ju» Тынявіцкая і Алена «Aresha» Сабалеўская адзначалі харэаграфію, пазітыўную энергію і вакальныя здольнасці Канстанціна Кармана, «прыемны голас» адзначаў і ihar з «xlam.by».

Алег Вяль падчас выступлення гурта на тэлеканале «СТБ» у 2010 годзе быў названы «адным з найлепшых беларускіх рок-выканаўцаў». Алена Сабалеўская, аўтар «Музыкальнай газеты», па выніках «Акустыкі вясны» вясной 2007 года пісала, што «вакальныя даныя Алега не пакідаюць абыякавым». І пад рокавы акампанемент, «наймацнейшы голас Алега… гучыць ашаламляльна», адзначала яна ж у тыя часы здольнасць вакаліста ўжо як рэпарцёр «LiveSound.by». Віка «Кактус» Нарко з таго ж рэсурсу таксама захаплялася моцай «мяккага і прыемнага» голасу франтмена. Алег Клімаў, музычны эксперт праекта «Experty.by», у 2012 годзе прыпісаў яго ж да шэрагу «найлепшых айчынных рок-вакалістаў, якія спяваюць на англійскай мове».

Алена «Aresha» Сабалеўская з «LiveSound.by» на прыкладзе трыб’юта «Placebo» у 2006 годзе падкрэслівала чысціню, ветлівасць і прыгажосць выканання, «дарослы падыход да справы» гурта, які, па ўспамінах Яўженіі і Алехандры з «Музыкальнай газеты», здаволеная публіка не хацела адпускаць. Master Shablonov у справаздачы з вечарыны «Brit Rock Party» для «xlam.by» у 2007 годзе прыгадваў факт, што гурт з «самымі лепшымі прыхільніцамі» публіка любіць. У тым жа годзе майскі вечар «Great Music Evening» запомніўся аўтару «LiveSound.by» Лёшу «Tiktak» Старавойтаву выхадам «Hair Peace Salon», які падняў настрой і некалькі ажывіў публіку, бо, як пісала Алена Сабалеўская, «дзяўчаты перад сцэнай былі задаволеныя на ўсе сто», а пасля сумеснай імпрэзы з гуртом «Glofira» ў сакавіку 2008 года Кацярына «Fobia_L» Асіпчык удакладніла калег: гурт менавіта дамскі. Яна ж пісала пра «спакойны, роўны і чысты гук» гурта на «Inside Out Fest» у аглядзе фестывалю для «LiveSound.by» у 2007 годзе. Падобнымі словамі аглядальнік «tvordom.com» Алесь Менскі апісаў выхад гурта, які выступіў «роўна і цікава», на вечары памяці Джыма Морысана ў снежні 2004 года.

Інтэлігентнасць і прастату ў дачыненні да музыкаў «Hair Peace Salon» узгадваў Gooffy з «xlam.by», Воля Кузьміч з Задзіночання беларускіх студэнтаў апісвала «кранальную інтэлігентнасць», Воля Вітушка адтуль жа таксама стала сведкай інтэлігентнасці і джэнтльменства артыстаў. Антрэпрэнёр Ян Бусел з нумару гурта на адкрыцці беларускага фан-клуба «Radiohead» у сакавіку 2005 года вынес «сціпласць паводзінаў удзельнікаў, што падкупляе». Дыджэі «World Government» расказалі «Experty.by» пра гурт у 2010 годзе так: «Яны захавалі нейкую чысціню, і ў іх абсалютна няма пафасу ці апломбу, што нам вельмі імпануе». У 2012 годзе журналіст «Еўрапейскага радыё для Беларусі» Маша Калеснікава запрашала на канцэрт «беларускіх джэнтльменаў», якой па яго выніках туравала Ірэна Катвіцкая праз «Будзьма беларусамі!»: «Гэта джэнтльмены нашай беларускай сцэны, і іх вытанчанасць мне вельмі даспадобы».

 Моўнае пытанне 
Члены гурта, які на працягу першых дзесяці год быў выключна англамоўным, у адным з інтэрв’ю «xlam.by» у сярэдзіне 2000-х гадоў выказалі меркаванне, што з-за таго, што яны не спявалі на беларускай мове, іх з цяжкасцю запрашалі на фестывалі і кепска «круцілі» па радыё, нягледзячы на якасную творчую працу, а на прамое пытанне журналіста сайта, ці будуць яны пісаць песні на беларускай мове, Алег Вяль ды Максім Дзевічэнскі адказалі адмоўна, у той час як другія ўдзельнікі былі больш схільныя паспрабаваць. Вакаліст і аўтар тэкстаў быў такой думкі, што «не заўсёды хочацца, каб мяне разумелі», а басіст аргументаваў словамі: «Каму гэта будзе цікава, той возьме і перакладзе».

Канстанцін Карман наконт моўнага пытання тлумачыў «Тузіну Гітоў» у 2007 годзе так: «Мы не паэты — на англійскай мове пісаць і выкладаць думкі нават прасцей. А наяўнасць у Беларусі пэўнай англійскамоўнай культуры азначае, што і наша краіна прычынілася да Еўропы, якая ў большасці спявае па-англійску». На падобнае пытанне «Еўрапейскага радыё для Беларусі» ў тым жа годзе музыкі адказалі, што іх выбар ёсць даніна ўсей рокавай музыцы, ды і «англійская мова — гэта мова рок-н-ролу». «Мы пяём па-англійску таму што пэўныя ў тым, што англійскамоўнае мастацтва павінна прысутнічаць тут. Гэта набліжае нас да еўрапейскага кантэксту», — казалі музыкі «Тузіну Гітоў» у 2009 годзе. У 2014 годзе Алег Вяль для «Еўрапейскага радыё для Беларусі» патлумачыў выбар замежнай мовы так: «Мы проста хацелі быць бліжэйшымі да той музыкі, якую слухалі, — а тое, што мову не разумеюць, — стварае для слухача пэўную загадку, а загадка ў мастацтве — заўсёды плюс».

Музычны рэдактар радыёстанцыі «» Аляксандр Ажынскі казаў «Еўрапейскаму радыё для Беларусі» у 2009 годзе, што англамоўны рок «Hair Peace Salon» часта грае на яе хвалях, так як станцыя «аддае перавагу якаснай папулярнай музыцы» цікавай дарослым.

Тым не менш, з цягам часу музыкі ўсё ж такі «адкрылі для сябе незвычайную пекнасць і меладычнасць беларускай мовы», ствараючы песню «Студзень», як яны прызналіся ў 2015 годзе інфармацыйнаму агенцтву «Мінск-навіны». «Ідэя заспяваць па-беларуску завабіла нас тым, што гэта абсалютна новы віток у нашай творчасці, які можа прыцягнуць большую колькасць слухачоў», — казалі музыкі парталу «Наша Ніва» пра сінгл у 2009 годзе, разгарнуўшы адказ, дадзены «Тузіну Гітоў»: «Наша мова — вельмі клёвая. Таму маем намер спяваць і па-беларуску. Мы ж жывём тут».

Шлях да запатрабаванай беларусізацыі неўзабаве падтрымаў кавер сваёй жа песні «Gipsy» — «Цянькі», таксама зроблены на лірыку Віталя Воранава. Спробы спяваць па-беларуску былі незразуметыя экспертам «Тузіна Гітоў» Алегам Хаменкам, Сяргей Будкін акрэсліў іх як «досыць удалыя эксперыменты» і «[беларуская мова] ім яўна пасуе», яго меркаванне падзяліў Ілля Маліноўскі, журналіст «Еўрапейскага радыё для Беларусі». «Па-свойму, беларуская мова гучыць крута», — разважаў Алег Вяль на запыт «Еўрапейскага радыё для Беларусі» вясною 2010 года. У інтэрв’ю «Experty.by» вясною 2012 года ён жа адзначыў: «Беларуская мова для мяне стала вельмі важнай. Спадзяюся, што мы здолеем рэалізаваць нейкія новыя трэкі адразу на беларускай». Падчас прэм’еры апошняга сінгла «Гарэла Сасна» на «Тузіне Гітоў» вакаліст зусім упэўніў грамадства: «Мы і надалей будзем імкнуцца, каб роднай мовы ў нашай творчасці было больш».

У цэлым жа ў 2014 годзе ў рэтраспектыве стасункаў франтмена з беларускай мовай у матэрыяле для «Будзьма беларусамі!» і «Тузін Гітоў» Сяргей Будкін прыйшоў да высновы, што «з вуснаў Алега англійская мова гучала цалкам самадастаткова і гарманічна», але «не менш прыгожа ён пяе і па-свойму».

 Назва гурта 
міні|Bed-In for Peace, Amsterdam 1969 — Джон Ленан і Ёка Она.
Алег Вяль заўсёды марыў пра доўгую, гучную і нестандартную назву свайго гурту а-ля «», «», «Jefferson Airplane», «». Выпадкова найменне «Hair Peace Salon» было падказана сябрам артыста, які таксама пісаў музыку. Алег Вяль убачыў частку тэксту да яго песні пад назвай «Hair Peace Salon». Яго сябар узяў гэтае напісанне з адной амерыканскай кінастужкі, гэта была ўсяго толькі шыльда на доме. Алег Вяль правёў даследаванне і не знайшоў аніякіх гуртоў, якія мелі б такую назву. Другі раз напісанне «Hair Peace» ён пабачыў на акне ў дакументальным фільме пра Джона Ленана і Ёка Она «».

 Дыскаграфія 
 «Next Level» (сінгл, 2004)
 «Hover» (сінгл, 2005)
 «Gipsy» (EP, 2007)
 «Split Before, Together Now» (спліт-альбом, 2007)
 «Stand The Rain» (сінгл, 2008)
 «In Tune» (EP, 2008)
 «Happy For A While» (сінгл, 2010)
 «HPS Remixed» (EP, 2010)
 «Rolz’n’Rulz» (сінгл, 2010)
 «Gentlemen» (альбом, 2012)
 «Гарэла Сасна» (з удзелам Ірэны Катвіцкай) (сінгл, 2012)

 Удзел у зборніках 
 «Spotlight On» (2005), трэк «Hover»
 «我爱摇滚乐 = So Rock! Magazine 98» (2009), трэк «In Tune»
 «Тузін. Перазагрузка» (2009), трэк «Студзень»
 «Budzma The Best Rock / Budzma The Best Rock/New» (2009), трэк «Цянькі»
 «APS Sound» Volume 1 (2012), трэк «Rolz’n’Rulz»
 «The Festival Anthem» ад Waxme (2013), трэк «Stand the Rain» (Waxme Space Funk Remix)

 Відэаграфія 
 «Hover» (2008)
 «Like A Whale» (2009)
 «In Tune» (2009)

 Удзельнікі 

 Алег Вяль — вядучы і бэк-вакал, рытм і лід-гітара (1998—2013).
 Канстанцін Карман — вядучы і бэк-вакал, клавішныя, сінтэзатар (2007—2013).
 Максім «Gandibober» Дзевічэнскі — бас-гітара (1998—2013).
 Аляксандр Сцепановіч — ударныя (2012—2013).

Былыя ўдзельнікі
 Аляксандр Вашчыла — ударныя (1998—2002).
 Артур Лучкоў — ударныя (2003—2009).
 Вадзім Дубіна — сола-гітара (2003—2005).
 Андрэй Козік — клавішныя, бэк-вакал (2005—2006).
 Вадзім Ісаеў — сола-гітара, бэк-вакал (2005—2008).
 Аляксей Кузняцоў — ударныя (2009).
 Уладзімір Агаян — ударныя (2010—2012).

Часовая шкала

 Літаратура 


 Спасылкі 
 Спасылка на апошнія запісы (Bandcamp)

Катэгорыя:Рок-гурты Беларусі
Катэгорыя:Поп-рок-гурты Беларусі
Катэгорыя:Квартэты
Катэгорыя:Музычныя калектывы 2000-х
Катэгорыя:Квінтэты
Катэгорыя:Музычныя калектывы, якія з’явіліся ў 1998 годзе